section_heading: Povijest i razvoj
paragraph_text: Krajem 1960-ih singapurske oružane snage su prihvatile američki AR-15 kao službenu automatsku pušku. Zbog poteškoća prilikom isporuke oružja iz SAD-a, singapurska Vlada je kupila licencu za domaću proizvodnju M16 pušaka kao M16S1. Međutim, za domaću industriju oružja Chartered Industries of Singapore (današnji ST Kinetics) proizvodnja M16S1 zbog ekonomskih razloga nije bila održiva opcija. Razlog tome bila je nemogućnost izvoza pušaka jer je CIS zbog uvjeta ugovora o licenci morao zatražiti dopuštenje od Colta i američkog State Departmenta za izvoznu prodaju. Međutim, ta dozvola se rijetko dodjeljuje.